Skoolbus tref leerders by halteFoto bloot ter illustrasie. (Argieffoto: Hansie Linde) Agt leerders van die Dinokaneng Secondary School in Vanderbijlpark is Woensdagoggend by ŉ halte in Sebokeng deur ŉ bus getref wat dié kinders na hul skool moes vervoer. Luidens ŉ verklaring deur die Gautengse departement van onderwys is een leerder dood en sewe beseer. Drie van dié sewe leerders is in die hospitaal opgeneem. Die leerders se ouderdomme is nie bekend nie. “Die inligting tot ons beskikking dui daarop dat die leerders na ŉ plaaslike mediese fasiliteit gehaas is. Een van die leerders het noodlottige beserings opgedoen. Drie ander leerders moes in die hospitaal opgeneem word weens die erns van hul beserings. Vier ander het matige beserings opgedoen,” het die departement Woensdag gesê. Die polisie het intussen ŉ ondersoek na die omstandighede van die voorval van stapel gestuur. Die departement se psigososiale span is ook na die skool ontbied om die nodige ondersteuning te verleen. “Ons betuig ons innige meegevoel aan die naasbestaandes van die oorledene en die hele skoolgemeenskap. Ons wens die beseerde leerders ŉ spoedige herstel toe,” het Panyaza Lesufi, LUR vir onderwys in Gauteng, gesê.